S-840/2018

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 12. desember 2018, á hendur K-x-x M-x-x, f.d. [...], ríkisborgara [...], fyrir skjalafals og tilraun til brots gegn lögum um atvinnuréttindi útlendinga með því að hafa föstudaginn 26. október 2018 framvísað í blekkingarskyni við starfsmenn Landsbanka Íslands breytifölsuðu litháísku vegabréfi nr. [...] sem gefið var út á nafnið [...], f.d. [...], með gildistíma frá 18. desember 2017 til 18. desember 2027. Með þessu reyndi ákærði að koma því til leiðar að hann hlyti skráningu í utangarðsskrá Þjóðskrár Íslands á fölskum forsendum þannig að honum yrði kleift að starfa hér á landi án þess að sækja um atvinnuleyfi.

Telst háttsemi þessi varða við 1. mgr. 155. gr. almennra hegningarlaga nr. 19/1940, 3. og 4. mgr. 6. gr., sbr. 1. og 5. mgr. 27. gr. laga um atvinnuréttindi útlendinga nr. 97/2002, sbr. 1. mgr. 20. gr. almennra hegningarlaga nr. 19/1940.

Þess er krafist að ákærði verði dæmdur til refsingar og til greiðslu alls sakarkostnaðar.

Verjandi ákærða krefst vægustu refsingar sem lög leyfa og hæfilegrar þóknunar sér til handa.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í [...]. Hann hefur ekki sætt refsingu hér á landi eða í heimalandi sínu svo vitað sé.

Við ákvörðun refsingar í málinu verður litið til þess að með því að framvísa hinu falsaða vegabréfi reyndi ákærði að koma því til leiðar að honum yrði gert kleift að starfa hér á landi án þess að sækja um atvinnuleyfi svo sem honum er skylt lögum samkvæmt. Á hinn bóginn horfir það ákærða til málsbóta að hann hefur gengist greiðlega við broti sínu og verið samvinnuþýður hjá lögreglu við rannsókn málsins, sbr. 9. tl. 1. mgr. 74. gr. almennra hegningarlaga nr. 19/1940. Með hliðsjón af framangreindu, sakarefni málsins og atvikum málsins í heild sinni, þykir refsing ákærða hæfilega ákveðin fangelsi í 30 daga, en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði málsvarnarþóknun skipaðs verjanda síns, E-kk-ef O-kk-ef S-kk-ef lögmanns, 147.560 krónur, að meðtöldum virðisaukaskatti.

Engan sakarkostnað leiddi af meðferð málsins.

Af hálfu ákæruvaldsins flutti málið V-kk-nf R-kk-nf Þ-kk-nf aðstoðarsaksóknari.

Þ-kvk-nf L-kvk-nf, aðstoðarmaður dómara, kveður upp dóminn.

D Ó M S O R Ð:

Ákærði, K-x-x M-x-x, sæti fangelsi í 30 daga en fresta skal fullnustu refsingarinnar og falli hún niður að liðnum tveimur árum frá uppkvaðningu dóms þessa haldi ákærði almennt skilorð 57. gr. almennra hegningarlaga nr. 19/1940 sbr. 4. gr. laga nr. 22/1955.

Ákærði greiði þóknun verjanda síns, E-kk-ef O-kk-ef S-kk-ef lögmanns, 147.560 krónur.

Þ-kvk-nf L-kvk-nf (sign.)

--------------------- --------------------- ---------------------

Rétt endurrit staðfestir,

Héraðsdómi Reykjavíkur, 19. desember 2018